b'\n_START_ARTICLE_\nJoggins\n_START_SECTION_\nPovijest\n_START_PARAGRAPH_\nNa ovom podru\xc4\x8dju su \xc5\xbeivjeli Micmac Indijanci koji su ga zvali Chegoggins, \xc5\xa1to zna\xc4\x8di "velika riblja brana". Francuski i engleski doseljenici su mu pojednostavili ime i ovo podru\xc4\x8dje je postalo ugljenokopom u 18. stolje\xc4\x87u. _NEWLINE_Eksploatacija ugljena se poja\xc4\x8dala povezivanjem Jogginsa s Interkontinentalnom \xc5\xbeeljeznicom 1887. godine. Rudarsko naselje Joggins je privla\xc4\x8dilo veliki broj radnika i do tada ve\xc4\x87inskom francuskom stanovni\xc5\xa1tvu pridru\xc5\xbeili su se irski i \xc5\xa1kotski emigranti. Kada je 1919. godine Joggings dobio naziv grada, ve\xc4\x87 je imao tri crkve, dva groblja, hotel, kino dvoranu, vatrogasnu postaju, veletr\xc5\xbenicu, po\xc5\xa1tu, \xc5\xbeeljezni\xc4\x8dku postaju i \xc5\xa1kolu. Joggins je izgubio status grada 1949. godine nakon pada va\xc5\xbenosti ugljenokopa i selidbe ve\xc4\x87ine stanovni\xc5\xa1tva u potrazi za poslom. Nakon velike rudarske nesre\xc4\x87e u obli\xc5\xbenjem Springhillu 1958. godine, rudnici Jogginsa su potpuno zatvoreni, a \xc5\xbeeljezni\xc4\x8dki kolovodvor je zatvoren 1960-ih.\n_START_SECTION_\nZnamenitosti\n_START_PARAGRAPH_\nPrema legendi Mikmak indijanaca, mitski stvoritelj Glooscap je stvorio Novu \xc5\xa0kotsku i upravljao je njezinim velikim plimama. Naime, zaljev Fundry ima najve\xc4\x87e razlike u plimi i oseci na svijetu. Upravo su ove plime oblikovele krajolik jedinstvene ljepote s nedirnutim pla\xc5\xbeama, dramati\xc4\x8dnim stijenama, obalnim liticama, slapovima i na\xc4\x8di\xc4\x8dkanom \xc5\xa1umom. U ovoj prirodi obitava veliki broj \xc5\xbeivotinja kao \xc5\xa1to su mnoge ptice selice, te orlovi, buko\xc4\x8di i losovi. Zbog toga je turisti\xc4\x8dka infrastruktura s ljetnikovcima, planinarskim ku\xc4\x87ama i mostovima poveznim putovima (Glooscap Trail) obnovljena po\xc4\x8detkom 1990-ih, te predstavlja va\xc5\xbenu gospodarsku granu ruralnog razvoja Nove \xc5\xa0kotske.\n_START_SECTION_\nFosilne litice Jogginsa\n_START_PARAGRAPH_\nJoggins je postao slavan u ranom 19. stolje\xc4\x87u kada su na njegovim obalnim liticama prina\xc4\x91eni jedinstveni fosilni ostaci iz razdoblja pennsylvanija (Carboniferous), uglavnom fosili paprati, prapovijesnog drve\xc4\x87a i ranih oblika morskog \xc5\xbeivota. Osniva\xc4\x8d moderne geologije, Sir Charles Lyell, je prilikom svojih posjeta Jogginsu 1842. i 1852. god., fosile iz Jogginsa nazvao "najboljim primjerima na svijetu". Njegov suradnik, geolog Sir William Dawson, je otkrio jedan od najva\xc5\xbenijh fosila u povijesti, najstariji fosil reptila koji je dobio ime - Hylonomus ("\xc5\xa1umski"), jer je prona\xc4\x91en zarobljen u fosiliziranom drvetu. _NEWLINE_Ove fosile je iskoristio Charles Darwin u svom djelu "Podrijetlo vrsta" iz 1859. godine, te Thomas Henry Huxley prilikom svojih debata o evoluciji s biskupom Samuelom Wilberforceom u Oxfordu 1860. god._NEWLINE_Kasnije je otrkiven i najstariji fosil sinapsida (amniota starijih od reptila), Protoclepsydropsa, 1964. god. Tako\xc4\x91er, najstariji oblik vaskularnih biljaka, Lycopodiophyta Sigillaria je sa\xc4\x8duvan na licu mjesta, kako str\xc5\xa1i iz stijene Jogginsa (slika desno gore), i velika je turisti\xc4\x8dka atrakcija._NEWLINE_Danas je veliki broj fosila iskopanih na ovom mjestu smje\xc5\xa1ten u Centar fosila Joggins.'